Sagunt s’incorpora a l'Autoritat de Transport Metropolità de València
28 de març 2019

![Imagen 1](/media/giboimmh/29_maq_roser_maestro_corporacion_2019.jpg)

Esta setmana s'ha ratificat l'adhesió de Sagunt a l'Autoritat de Transport Metropolità de València (ATMV), segons ha publicat este dijous el Diari Oficial de la Generalitat València. Esta mesura, que va ser aprovada pel Ple el passat 30 d'octubre, ha permés rebre una subvenció de 77.567 euros, que es destinarà al transport urbà i facilitarà la realització de millores.

  

“**A principis de setmana ens comunicaven la bona notícia d’haver rebut ja els 77.500 € de subvenció per l'adhesió de Sagunt a l'Autoritat Metropolitana de Transport de València, en este sentit podem afirmar que esta quantitat de diners és absolutament insuficient per a tots els projectes de mobilitat que tenim pendents, no obstant això sí que suposa una certa alegria i celebració, ja que podrem fer inversions, especialment en transport públic, tractar de millorar els trajectes, augmentar les línies i els horaris**”, ha afirmat la regidora de Mobilitat Urbana, Roser Maestro.

  

Esta és la primera vegada que la ATMV ha sigut inclosa com a beneficiària d'una subvenció nominativa concedida per l'Administració estatal en matèria de transport metropolità, per import màxim de 10 milions d'euros per a 2018. A més, a diferència de la convocatòria de subvencions estatal, la concessió de la subvenció per part de l’ATMV inclourà no solament els municipis obligats a disposar de transport urbà, sinó també a tots aquells que, sense tindre esta obligació, disposen d'este transport en 2018.

  

La distribució de fons prevista s'ha realitzat d'acord amb un criteri objectiu, consistent en la mitjana ponderada de la població de 2017 al quadrat. A més, l'oferta de transport s'ha mesurat calculant el número de vehicles-km anuals recorreguts en 2017 i la demanda d'usuaris, amb la quantitat de viatgers anuals transportats en 2017, tot açò en virtut de les dades subministrades pels mateixos municipis.

  

L'Autoritat de Transport Metropolità de València (ATMV) és un organisme autònom de la Generalitat adscrit a la conselleria competent en matèria de transport, creat amb l'objecte d'exercir, en l'àrea de transport metropolità de València i en règim de cooperació institucional per a la gestió conjunta i coordinada les competències en matèria de transport públic regular de viatgers de la Generalitat i les dels municipis integrants de l'Àrea de Transport Metropolità de València que s'adherisquen mitjançant la delegació de les seues competències en matèria de transport urbà.

  

![](/media/enfgdo3u/29_c_transporte-urbano_01.jpg)  
  

*   [](http://www.facebook.com/sharer.php?u=https://aytosagunto.es/va/actualitat/sagunt-s-incorpora-a-l-autoritat-de-transport-metropolita-de-valencia/ "Facebook")
*   [](http://twitter.com/share?url=https://aytosagunto.es/va/actualitat/sagunt-s-incorpora-a-l-autoritat-de-transport-metropolita-de-valencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-s-incorpora-a-l-autoritat-de-transport-metropolita-de-valencia/ "Linked In")
*   [](mailto:?body=https://aytosagunto.es/va/actualitat/sagunt-s-incorpora-a-l-autoritat-de-transport-metropolita-de-valencia/)